Document ID: 32010Q0423(01)

Reference:
23.4.2010
LT
Europos Sąjungos oficialusis leidinys
L 103/1
EUROPOS SĄJUNGOS AUDITO RŪMŲ DARBO TVARKOS TAISYKLĖS
TURINYS
I DALIS.   AUDITO RŪMŲ STRUKTŪRA
I SKYRIUS:
AUDITO RŪMAI
1 straipsnis
Kolegialumas
1 SKIRSNIS:
NARIAI
2 straipsnis
Kadencijos pradžia
3 straipsnis
Narių įsipareigojimai ir pareigos
4 straipsnis
Atstatydinimas ir teisės į pensiją ar atitinkamas išmokas netekimas
5 straipsnis
Vyresnumo tvarka
6 straipsnis
Laikinas narių pavadavimas
2 SKIRSNIS:
PIRMININKAS
7 straipsnis
Pirmininko išrinkimas
8 straipsnis
Laikinas pirmininko pavadavimas
9 straipsnis
Pirmininko pareigos
3 SKIRSNIS:
KOLEGIJOS IR KOMITETAI
10 straipsnis
Kolegijų sudarymas
11 straipsnis
Kolegijų pareigos
12 straipsnis
Komitetai
4 SKIRSNIS:
GENERALINIS SEKRETORIUS
13 straipsnis
Generalinis sekretorius
II SKYRIUS:
AUDITO RŪMŲ UŽDUOČIŲ VYKDYMAS
14 straipsnis
Įgaliojimų perdavimas
15 straipsnis
Įgaliojimus suteikiančio pareigūno įgaliojimai
16 straipsnis
Audito Rūmų organizacinė struktūra
II DALIS.   AUDITO RŪMŲ VEIKLOS PROCEDŪROS
I SKYRIUS:
AUDITO RŪMŲ IR KOLEGIJŲ POSĖDŽIAI
1 SKIRSNIS:
AUDITO RŪMAI
17 straipsnis
Posėdžių planavimas
18 straipsnis
Darbotvarkė
19 straipsnis
Sprendimų priėmimo tvarka
20 straipsnis
Pirmininkavimas posėdžiams
21 straipsnis
Kvorumas
22 straipsnis
Posėdžių konfidencialumas
23 straipsnis
Posėdžių protokolai
2 SKIRSNIS:
KOLEGIJOS
24 straipsnis
Kolegijų posėdžiai
II SKYRIUS:
AUDITO RŪMŲ, KOLEGIJŲ IR KOMITETŲ SPRENDIMAI
25 straipsnis
Audito Rūmų sprendimai
26 straipsnis
Kolegijų sprendimai
27 straipsnis
Komitetų sprendimai
28 straipsnis
Kalbos ir autentiškumo patvirtinimas
29 straipsnis
Perdavimas ir paskelbimas
III SKYRIUS:
AUDITAS IR ATASKAITŲ, NUOMONIŲ, PASTABŲ BEI PATIKINIMO PAREIŠKIMŲ PARENGIMAS
30 straipsnis
Audito atlikimas
31 straipsnis
Pranešėjas
III DALIS.   BENDROSIOS IR BAIGIAMOSIOS NUOSTATOS
32 straipsnis
Trupmenomis išreikšti skaičiai
33 straipsnis
Su lytimi susijusios formuluotės
34 straipsnis
Įgyvendinimo taisyklės
35 straipsnis
Teisė susipažinti su dokumentais
36 straipsnis
Įsigaliojimas
37 straipsnis
Paskelbimas
EUROPOS SĄJUNGOS AUDITO RŪMAI,
Atsižvelgdami į Sutartį dėl Europos Sąjungos veikimo, ypač į jos 287 straipsnio 4 dalies penktą pastraipą,
Atsižvelgdami į Europos atominės energijos bendrijos steigimo sutartį, ypač į jos 160a straipsnio 1 dalį,
2010 m. vasario 22 d. gavę Tarybos pritarimą,
PATVIRTINO ŠIAS DARBO TVARKOS TAISYKLES:
I   DALIS
AUDITO RŪMŲ STRUKTŪRA
I   SKYRIUS
Audito Rūmai
1 straipsnis
Kolegialumas
Audito Rūmai yra kolegiali institucija; jos struktūrą ir veiklą reglamentuoja Sutarčių ir Finansinio reglamento nuostatos bei šios Darbo tvarkos taisyklės.
1   skirsnis
Nariai
2 straipsnis
Kadencijos pradžia
Nario kadencija prasideda nuo paskyrimo akte nurodytos datos arba, jei tokia data nenurodyta, nuo paskyrimo akto priėmimo datos.
3 straipsnis
Narių įsipareigojimai ir pareigos
Nariai savo pareigas eina pagal Sutarties dėl Europos Sąjungos veikimo 286 straipsnio 1, 3 ir 4 dalių nuostatas.
4 straipsnis
Atstatydinimas ir teisės į pensiją ar atitinkamas išmokas netekimas
1.   Jei Audito Rūmai savo narių daugumos sprendimu mano, kad jiems pateikta informacija leidžia tvirtinti, jog narys nebeatitinka keliamų reikalavimų arba nebetinkamai vykdo jam patikėtas pareigas (Sutarties dėl Europos Sąjungos veikimo 286 straipsnio 6 dalis), jie paveda Audito Rūmų pirmininkui arba, jei aptariamasis narys yra pirmininkas, nariui, kuris pagal šių Darbo tvarkos taisyklių 5 straipsnyje aptariamą vyresnumo tvarką yra pirmas po pirmininko, parengti preliminarią ataskaitą.
2.   Preliminari ataskaita ir su ja susiję dokumentai pateikiami visiems Audito Rūmų nariams, įskaitant ir aptariamąjį narį, kuris per pirmininko, o jei aptariamasis narys yra pirmininkas, nario, kuris pagal vyresnumo tvarką yra pirmas po pirmininko, nustatytą terminą pateikia pastabas raštu.
3.   Aptariamasis narys taip pat kviečiamas pasiaiškinti Audito Rūmams žodžiu.
4.   Sprendimą perduoti klausimą svarstyti Teisingumo Teismui siekiant, kad aptariamasis narys būtų atleistas iš pareigų ir (arba) jam būtų atimta teisė į pensiją ar atitinkamas išmokas, Audito Rūmai priima slaptu balsavimu keturiomis penktosiomis visų narių balsų. Aptariamasis narys balsavime nedalyvauja.
5 straipsnis
Vyresnumo tvarka
1.   Pagal vyresnumo tvarką pirmas yra Audito Rūmų pirmininkas; narių vyresnumas priklauso nuo jų paskyrimo į šias pareigas datos. Jei narys paskirtas pakartotinai, nors nebūtinai iš karto pasibaigus ankstesnei kadencijai, atsižvelgiama į jo buvusios kadencijos trukmę.
2.   Nuo tos pačios datos pareigas pradėjusių eiti narių vyresnumą lemia jų amžius.
6 straipsnis
Laikinas narių pavadavimas
1.   Jei nario pareigybė tampa laisva, Audito Rūmai paskiria narį arba narius, įgaliotą (-us) laikinai eiti šias pareigas, kol bus paskirtas naujas narys.
2.   Nario nesant arba jei jis laikinai negali eiti savo pareigų, jį laikinai pavaduoja vienas (arba keli) nariai pagal atitinkamas Įgyvendinimo taisyklių nuostatas.
2   skirsnis
Pirmininkas
7 straipsnis
Pirmininko išrinkimas
1.   Audito Rūmai pirmininką renka prieš esamo pirmininko kadencijos pabaigą. Jei pirmininko kadencijos pabaiga sutampa su daliniu Audito Rūmų sudėties pakeitimu pagal Sutarties dėl Europos Sąjungos veikimo 286 straipsnio 2 dalį, rinkimai rengiami nedelsiant po sudėties pakeitimo arba vėliausiai praėjus 15 darbo dienų nuo naujos sudėties Audito Rūmų darbo pradžios.
2.   Pirmininkas renkamas slaptu balsavimu. Kandidatas, pirmame ture surinkęs dviejų trečdalių narių balsų daugumą, yra išrenkamas pirmininku. Jei tokios daugumos nesurenka nei vienas kandidatas, nedelsiant pradedamas kitas rinkimų turas, kuriame išrenkamas kandidatas, surinkęs narių balsų daugumą. Jei antrajame rinkimų ture nei vienas kandidatas nesurenka narių balsų daugumos, organizuojami kiti rinkimų turai pagal Įgyvendinimo taisyklėse nustatytą tvarką.
8 straipsnis
Laikinas pirmininko pavadavimas
1.   Pirmininko nesant, jį laikinai pavaduoja kadenciją baigiantis pirmininkas, jei jis dar yra Audito Rūmų narys, išskyrus jei jis yra neveiksnus. Visais kitais atvejais pirmininko pareigas laikinai eina narys, kuris yra pirmas pagal vyresnumą pagal 5 straipsnio nuostatas.
2.   Laikinasis pirmininkas, užtikrindamas kasdienį institucijos valdymą pavaduojamuoju laikotarpiu, organizuoja naujo pirmininko rinkimus pagal 7 straipsnio nuostatas. Tačiau jei pirmininko pareigybė tampa laisva likus mažiau nei šešiems mėnesiams iki numatytos kadencijos pabaigos, pirmininką pavaduoja narys, kuris yra pirmas pagal vyresnumą pagal 5 straipsnio nuostatas.
3.   Pirmininko nesant arba jei jis laikinai negali eiti savo pareigų, jį pavaduoja narys, kuris yra pirmas pagal vyresnumą pagal 5 straipsnio nuostatas.
9 straipsnis
Pirmininko pareigos
1.   Pirmininkas:
a)
šaukia Audito Rūmų posėdžius, jiems pirmininkauja ir užtikrina tinkamą jų eigą;
b)
užtikrina Audito Rūmų sprendimų vykdymą;
c)
užtikrina efektyvią Audito Rūmų padalinių veiklą ir racionalų institucijos veiklos valdymą;
d)
skiria įgaliotinį atstovauti Audito Rūmams visuose teisminiuose ginčuose, kuriuose institucija dalyvauja;
e)
atstovauja Audito Rūmus išorės santykiuose, visų pirma santykiuose su biudžeto įvykdymą tvirtinančia institucija, taip pat kitomis Sąjungos institucijomis ir valstybių narių audito įstaigomis.
2.   Pirmininkas gali dalį savo pareigų perduoti vienam ar daugiau Audito Rūmų narių.
3   skirsnis
Kolegijos ir komitetai
10 straipsnis
Kolegijų sudarymas
1.   Audito Rūmai pagal Sutarties dėl Europos Sąjungos veikimo 287 straipsnio 4 dalį sudaro kolegijas tam tikrų kategorijų ataskaitoms ir nuomonėms tvirtinti.
2.   Atskirų kolegijų atsakomybės sritis pirmininko siūlymu nustato Audito Rūmai.
3.   Pirmininko siūlymu kiekvienas Audito Rūmų narys, išskyrus jį patį, paskiriamas į vieną iš kolegijų.
4.   Kiekviena kolegija Įgyvendinimo taisyklėse nustatytomis sąlygomis vieną iš jai priklausančių Audito Rūmų narių išrenka seniūnu.
11 straipsnis
Kolegijų pareigos
1.   Kolegijos pagal Įgyvendinimo taisyklių nuostatas tvirtina ataskaitas ir nuomones, išskyrus metinę ataskaitą dėl Europos Sąjungos bendrojo biudžeto ir metinę ataskaitą dėl Europos plėtros fondų.
2.   Už atitinkamo dokumento patvirtinimą, kaip nurodyta 1 dalyje, atsakinga kolegija Įgyvendinimo taisyklėse nustatytomis sąlygomis gali jį perduoti tvirtinti Audito Rūmams.
3.   Kolegijoms tenka atsakomybė už Audito Rūmams tvirtinti teikiamų dokumentų rengimą, įskaitant pirmines pastabas ir nuomonių projektus, siūlomas darbo programas ir kitus su audito sritimi susijusius dokumentus, išskyrus tuos, už kurių rengimą atsako pagal 12 straipsnį sudaryti komitetai.
4.   Kolegijos Įgyvendinimo taisyklėse nustatytomis sąlygomis joms pavestas užduotis paskirsto savo nariams.
5.   Už pavestas atlikti užduotis nariai yra atskaitingi kolegijai ir Audito Rūmams.
12 straipsnis
Komitetai
1.   Komitetai steigiami ir jų sudėtis nustatoma pagal Įgyvendinimo taisyklių nuostatas.
2.   Komitetai Įgyvendinimo taisyklėse nustatytomis sąlygomis atsako už tuos klausimus, kurie pagal 11 straipsnį nėra priskirti kolegijų kompetencijai.
4   skirsnis
Generalinis sekretorius
13 straipsnis
Generalinis sekretorius
1.   Audito Rūmai generalinį sekretorių skiria slaptu balsavimu pagal Įgyvendinimo taisyklėse nustatytą tvarką.
2.   Generalinis sekretorius yra atskaitingas Audito Rūmams ir periodiškai jiems teikia savo veiklos ataskaitas.
3.   Audito Rūmų įgaliojimu generalinis sekretorius yra atsakingas už Audito Rūmų sekretoriatą.
4.   Generalinis sekretorius vykdo įgaliojimus, priklausančius paskyrimų tarnybai tokia prasme, kaip apibrėžta Europos Bendrijų pareigūnų tarnybos nuostatų 2 straipsnyje, ir sudaryti darbo sutartis įgaliotai tarnybai tokia prasme, kaip apibrėžta Europos Bendrijų kitų tarnautojų įdarbinimo sąlygų 6 straipsnyje, jei Audito Rūmų sprendimas dėl paskyrimų tarnybai ir sudaryti darbo sutartis įgaliotai tarnybai suteiktų įgaliojimų vykdymo nenustato kitaip.
5.   Generalinis sekretorius yra atsakingas už Audito Rūmų personalo administravimą ir institucijos valdymą, taip pat už kitas Audito Rūmų jam pavestas atlikti užduotis.
6.   Generalinio sekretoriaus nesant arba jei jis laikinai negali eiti savo pareigų, jis laikinai pavaduojamas pagal atitinkamas Įgyvendinimo taisyklių nuostatas.
II   SKYRIUS
Audito Rūmų užduočių vykdymas
14 straipsnis
Įgaliojimų perdavimas
1.   Audito Rūmai gali, su sąlyga, kad nebus pažeistas kolegialios atsakomybės principas, įgalioti vieną ar daugiau narių Audito Rūmų vardu ir Audito Rūmams prižiūrint atlikti aiškiai apibrėžtas valdymo ar administravimo užduotis, ir visų pirma Audito Rūmų sprendimų priėmimo parengiamąjį darbą. Tokius įgaliojimus gavę nariai už atliktas užduotis atsiskaito Audito Rūmams.
2.   Nariai gali įgalioti vieną ar daugiau pareigūnų arba tarnautojų pasirašyti su jų kuruojama sritimi susijusius dokumentus pagal Įgyvendinimo taisyklėse nustatytą tvarką.
15 straipsnis
Įgaliojimus suteikiančio pareigūno įgaliojimai
1.   Įgaliojimus suteikiančio pareigūno įgaliojimus vykdo Audito Rūmų nariai ir, pagal įgaliojimą, generalinis sekretorius, kaip numatyta biudžeto vykdymo vidaus taisyklėse.
2.   Audito Rūmai taisykles, reglamentuojančias įgaliojimus suteikiančio pareigūno ir įgaliotojo įgaliojimus suteikiančio pareigūno veiklos kontrolės tvarką, nustato sprendime dėl biudžeto vykdymo vidaus taisyklių.
16 straipsnis
Audito Rūmų organizacinė struktūra
1.   Audito Rūmai nustato savo organizacinę struktūrą.
2.   Generalinio sekretoriaus siūlymu Audito Rūmai Įgyvendinimo taisyklėse nustatytomis sąlygomis paskirsto etatų sąraše esančias pareigybes.
II   DALIS
AUDITO RŪMŲ VEIKLOS PROCEDŪROS
I   SKYRIUS
Audito Rūmų ir kolegijų posėdžiai
1   skirsnis
Audito rūmai
17 straipsnis
Posėdžių planavimas
1.   Audito Rūmai metų pabaigoje nustato preliminarias savo posėdžių datas ateinantiems metams.
2.   Papildomi posėdžiai gali būti surengti pirmininko iniciatyva arba mažiausiai vienos ketvirtosios Audito Rūmų narių prašymu.
18 straipsnis
Darbotvarkė
1.   Kiekvieno posėdžio darbotvarkės projektą parengia Audito Rūmų pirmininkas.
2.   Audito Rūmai, kuriems pateikiamas darbotvarkės projektas ir prašymai ją pakeisti, galutinę darbotvarkę tvirtina kiekvieno posėdžio pradžioje.
Darbotvarkė ir susiję dokumentai pateikiami per Įgyvendinimo taisyklėse nustatytus terminus.
19 straipsnis
Sprendimų priėmimo tvarka
Audito Rūmai sprendimus priima posėdžiuose, išskyrus tuos atvejus, kuomet taikoma rašytinė procedūra, numatyta 25 straipsnio 5 dalyje.
20 straipsnis
Pirmininkavimas posėdžiams
Audito Rūmų posėdžiams pirmininkauja Audito Rūmų pirmininkas. Pirmininko nesant arba jei jis laikinai negali eiti savo pareigų, posėdžiams pirmininkauja laikinai pirmininko pareigas einantis narys, kaip apibrėžta 8 straipsnyje.
21 straipsnis
Kvorumas
Posėdis yra teisėtas, jei jame dalyvauja ne mažiau kaip du trečdaliai Audito Rūmų narių.
22 straipsnis
Posėdžių konfidencialumas
Audito Rūmų posėdžiai yra uždari, jei Audito Rūmai nenusprendžia kitaip.
23 straipsnis
Posėdžių protokolai
Protokoluojami visi Audito Rūmų posėdžiai.
2   skirsnis
Kolegijos
24 straipsnis
Kolegijų posėdžiai
Jeigu Įgyvendinimo taisyklėse nenumatyta kitaip, 1 skirsnio nuostatos taikomos kolegijų posėdžiams.
II   SKYRIUS
Audito Rūmų, kolegijų ir komitetų sprendimai
25 straipsnis
Audito Rūmų sprendimai
1.   Sprendimus Audito Rūmai priima kolegialiai, prieš tai juos apsvarsčius kolegijoje ar komitete, išskyrus tuos sprendimus, kuriuos jie priima kaip paskyrimų tarnyba arba sudaryti darbo sutartis įgaliota tarnyba.
2.   Sutarties dėl Europos Sąjungos veikimo 287 straipsnio 4 dalies trečioje pastraipoje nurodytus dokumentus, išskyrus tuos dokumentus, kuriuos pagal 11 straipsnio 1 dalį tvirtina kolegijos ir Sutarties dėl Europos Sąjungos veikimo 287 straipsnio 1 dalies antroje pastraipoje nurodytą patikinimo pareiškimą Audito Rūmai tvirtina visų narių balsų dauguma.
3.   Nepažeidžiant 4 straipsnio 4 dalies ir 7 straipsnio 2 dalies, kiti sprendimai priimami posėdyje dalyvaujančių Audito Rūmų narių balsų dauguma. Tačiau Audito Rūmai nario pasiūlymu ir posėdyje dalyvaujančių narių balsų dauguma gali nuspręsti, kad sprendimas dėl tam tikro Audito Rūmams pateikto nagrinėti klausimo turi būti priimtas visų Audito Rūmų narių balsų dauguma.
4.   Kai sprendimui priimti reikalinga posėdyje dalyvaujančių Audito Rūmų narių balsų dauguma, balsams pasiskirsčius po lygiai, lemia pirmininko balsas.
5.   Audito Rūmai kiekvienu konkrečiu atveju sprendžia, kurie sprendimai turi būti priimami taikant rašytinę procedūrą. Šią procedūrą išsamiai reglamentuoja Įgyvendinimo taisyklės.
26 straipsnis
Kolegijų sprendimai
1.   Kolegija spendimus priima visų narių balsų dauguma. Balsams pasiskirsčius po lygiai, lemiamas balsas priklauso seniūnui ar laikinai jį pavaduojančiam nariui.
2.   Visi Audito Rūmų nariai gali dalyvauti kolegijų posėdžiuose, bet gali balsuoti tik tose kolegijose, kurių nariai jie yra. Tačiau tais atvejais, kai Audito Rūmų nariai teikia dokumentą kolegijai, kurios nariai jie nėra, jiems suteikiama teisė balsuoti toje kolegijoje dėl to dokumento.
3.   Seniūnas Įgyvendinimo taisyklėse nustatytomis sąlygomis visiems Audito Rūmų nariams praneša apie kolegijos pagal 11 straipsnio 1 dalį patvirtintus dokumentus.
4.   Pagal 11 straipsnio 1 dalį kolegijos patvirtintas dokumentas tampa galutiniu po penkių darbo dienų nuo šio straipsnio 3 dalyje nurodyto pranešimo dienos, išskyrus jei per tą laikotarpį tam tikras Įgyvendinimo taisyklėse nustatytas narių skaičius pateikia pirmininkui pagrįstą prašymą, kad atitinkamą dokumentą aptartų ir sprendimą dėl jo priimtų Audito Rūmai.
5.   Kolegija kiekvienu konkrečiu atveju gali nuspręsti, kad sprendimai būtų priimami taikant rašytinę procedūrą. Šią procedūrą išsamiai reglamentuoja Įgyvendinimo taisyklės.
27 straipsnis
Komitetų sprendimai
Jeigu Įgyvendinimo taisyklėse nenumatyta kitaip, 26 straipsnio nuostatos taikomos komitetų sprendimų priėmimo tvarkai.
28 straipsnis
Kalbos ir autentiškumo patvirtinimas
1.   Ataskaitos, nuomonės, pastabos, patikinimo pareiškimai ir kiti dokumentai, kuriuos ketinama skelbti, rengiami visomis oficialiosiomis kalbomis.
2.   Visų dokumento kalbinių versijų autentiškumą savo parašu tvirtina pirmininkas.
29 straipsnis
Perdavimas ir paskelbimas
Atsižvelgiant į Sutartis, ypač į Sutarties dėl Europos Sąjungos veikimo 287 straipsnio 4 dalies nuostatas bei nepažeidžiant Finansinio reglamento nuostatų, Įgyvendinimo taisyklėse nustatomos Audito Rūmų ataskaitų, taip pat jų nuomonių, pastabų, patikinimo pareiškimų ir kitų sprendimų perdavimo ir paskelbimo taisyklės.
III   SKYRIUS
Auditas ir ataskaitų, nuomonių, pastabų bei patikinimo pareiškimų parengimas
30 straipsnis
Audito atlikimas
1.   Audito Rūmai parengia išsamias audito, kurį jiems pavesta atlikti pagal Sutartis, atlikimo taisykles.
2.   Audito Rūmai auditą atlieka pagal savo darbo programoje nustatytus tikslus.
31 straipsnis
Pranešėjas
1.   Kiekvienos užduoties vykdymui kolegija paskiria narį (-ius) eiti pranešėjo pareigas. Užduotims, apimančioms platesnę sritį nei nustatyta kolegijos veiklos sritis, pranešėją (-us) atskirais nutarimais skiria Audito Rūmai.
2.   Audito Rūmai, paprašyti pateikti nuomonę, kaip apibrėžta Sutarties dėl Europos Sąjungos veikimo 287, 322 ar 325 straipsnyje, arba nusprendę pateikti pastabas, kaip numatyta Sutarties dėl Europos Sąjungos veikimo 287 straipsnyje, iš savo narių skiria pranešėją, kuris yra atsakingas už klausimo išnagrinėjimą ir atitinkamo dokumento projekto parengimą.
III   DALIS
BENDROSIOS IR BAIGIAMOSIOS NUOSTATOS
32 straipsnis
Trupmenomis išreikšti skaičiai
Šiose Darbo tvarkos taisyklėse trupmenomis išreikšti skaičiai suapvalinami iki sveikojo didesnio skaičiaus.
33 straipsnis
Su lytimi susijusios formuluotės
Šiose Darbo tvarkos taisyklėse naudojamos su lytimi susijusios formuluotės taikomos tiek moteriškajai, tiek vyriškajai lyčiai.
34 straipsnis
Įgyvendinimo taisyklės
1.   Audito Rūmai savo narių balsų dauguma nustato šių Darbo tvarkos taisyklių įgyvendinimo taisykles.
2.   Įgyvendinimo taisyklės skelbiamos Audito Rūmų interneto svetainėje.
35 straipsnis
Teisė susipažinti su dokumentais
Laikantis skaidrumo ir gero administravimo principų bei nepažeidžiant Finansinio reglamento 143 straipsnio 2 dalies ir 144 straipsnio 1 dalies nuostatų, visi Europos Sąjungos piliečiai ir fiziniai ar juridiniai asmenys, gyvenantys ar turintys registruotą buveinę valstybėje narėje, turi teisę susipažinti su Audito Rūmų dokumentais, atsižvelgiant į sąlygas, išdėstytas sprendime, kuriuo nustatomos vidaus taisyklės dėl prašymų leisti susipažinti su Audito Rūmų turimais dokumentais tvarkymo.
36 straipsnis
Įsigaliojimas
Šios Darbo tvarkos taisyklės panaikina ir pakeičia Audito Rūmų 2004 m gruodžio 8 d. priimtas taisykles.
Jos įsigalioja 2010 m. birželio 1 d.
37 straipsnis
Paskelbimas
Šios Darbo tvarkos taisyklės skelbiamos Europos Sąjungos oficialiajame leidinyje.
Priimta Liuksemburge 2010 m. kovo 11 d.
Audito Rūmų vardu
Vítor Manuel da SILVA CALDEIRA
Pirmininkas

Summary:
Europos Audito Rūmai
Europos Audito Rūmai
DOKUMENTAI, KURIŲ SANTRAUKA PATEIKIAMA:
Sutarties dėl Europos Sąjungos veikimo (SESV) 287 straipsnis
Europos Sąjungos Audito Rūmų darbo tvarkos taisyklės
KOKS ŠIO SESV 287 STRAIPSNIO IR DARBO TVARKOS TAISYKLIŲ TIKSLAS?
							
Europos Audito Rūmai yra ES išorės audito institucija. Audito Rūmai įspėja dėl įvairios rizikos, teikia patikinimą, nurodo trūkumus ir gerąją patirtį bei suteikia gaires politikos formuotojams ir įstatymų leidėjams, kaip pagerinti ES politikos ir programų valdymą. Audito Rūmai veikia kaip nepriklausomas ES piliečių finansinių interesų sergėtojas.
Audito Rūmų vaidmuo yra nustatytas Sutarties dėl Europos Sąjungos veikimo 287 straipsnyje.
Audito Rūmai parengia savo darbo tvarkos taisykles, kurias po to tvirtina Taryba. Jomis reglamentuojama Audito Rūmų vidaus veikla. Taisyklės apima tokius aspektus kaip:
Audito Rūmų struktūra (paskyrimai, kadencijų trukmė, Audito Rūmų pareigos, pirmininko rinkimas);
veiklos procedūros (Audito Rūmų ir kolegijų posėdžiai, Audito Rūmų sprendimų priėmimas, kolegijos ir komitetai, auditai ir ataskaitų, nuomonių, pastabų bei patikinimo pareiškimų rengimas).
PAGRINDINIAI ASPEKTAI
Sandara ir struktūra
Audito Rūmai yra kolegiali institucija, t. y. jos nariai bendrai atsako už priimamus sprendimus ir vykdomus veiksmus. Audito rūmus sudaro 27 nariai – po vieną iš kiekvienos ES valstybės narės. Nariai skiriami šešeriems metams (gali būti skiriami kitai kadencijai). Tam, kad būtų paskirti, nariai turi priklausyti ar būti priklausę išorės audito institucijai savo ES valstybėje narėje arba būti ypač tinkami šioms pareigoms užimti. Audito Rūmų nariams taikomas elgesio kodeksas, kuriuo reglamentuojamas nepriklausomumas, nešališkumas, sąžiningumas, įsipareigojimų vykdymas, kolegialumas, konfidencialumas, atsakomybė ir įsipareigojimai po to, kai jie nustoja eiti savo pareigas.
Nariai iš savo tarpo renka pirmininką trejiems metams (gali būti skiriamas kitai kadencijai). Pirmininko pareigos:
šaukti Audito Rūmų posėdžius ir jiems pirmininkauti;
užtikrinti Audito Rūmų sprendimų vykdymą;
užtikrinti efektyvią Audito Rūmų padalinių, įskaitant protokolo ir vizitų, komunikacijos, teisės reikalų ir vidaus audito, veiklą ir gerą institucijos veiklos valdymą;
skirti įgaliotinį atstovauti Audito Rūmams visuose teisminiuose ginčuose;
atstovauti Audito Rūmams išorės santykiuose ir santykiuose su kitomis ES institucijomis.
Audito Rūmai turi generalinį sekretorių, kuris yra atsakingas už Audito Rūmų sekretoriato kasdienę veiklą, taip pat administravimą, finansus ir paramą, žmogiškuosius išteklius, informacines technologijas ir vertimą.
Audito Rūmus taip pat sudaro kolegijos ir komitetai.
Kolegijos tvirtina nuomones, specialias ataskaitas ir tam tikras metines ataskaitas. Jos taip pat rengia metines ataskaitas dėl ES biudžeto, kurias po to tvirtina Audito Rūmai.
Komitetai (pavyzdžiui, Administracinis komitetas ir Audito komitetas) tvarko administracinius reikalus ir priima sprendimus su komunikacija ir strategija susijusiais klausimais.
Audito Rūmų užduotys
Europos Audito Rūmai yra nepriklausoma Europos Sąjungos išorės audito institucija. Audito Rūmų ataskaitos ir nuomonės yra esminė ES atskaitomybės grandinės dalis. Jos padeda užtikrinti institucijų, atsakingų už ES politikos ir programų įgyvendinimą, t. y. Komisijos, ES institucijų ir įstaigų bei valstybių narių administracijų, atskaitomybę.
Audito Rūmai įspėja dėl įvairios rizikos, teikia patikinimą, nurodo trūkumus ir gerąją patirtį bei suteikia gaires politikos formuotojams ir įstatymų leidėjams, kaip pagerinti ES politikos ir programų valdymą, kad jos pasiektų gerą kainos ir kokybės santykį.
Auditai
Auditai yra:
grindžiami įrašais ir, jei reikia, atliekami vietoje kitose ES institucijose;
atliekami bet kokios organizacijos, kuri ES vardu valdo pajamas arba išlaidas, patalpose;
atliekami ES valstybėse narėse ir kitose pasaulio šalyse, įskaitant bet kokio fizinio ar juridinio asmens, kuriam atliekami mokėjimai iš ES biudžeto, patalpose.
Audito Rūmai, kaip ES išorės audito institucija, bendradarbiauja su nacionalinėmis valdžios institucijomis ir ES institucijomis. Audito Rūmai taip pat gali pareikalauti, kad ES institucijos ir įstaigos bei organizacijos, kurioms atliekami mokėjimai iš Europos biudžeto arba nacionalinių audito institucijų lėšų, pateiktų bet kokią informaciją, kurios reikia, kad Audito Rūmai galėtų sėkmingai atlikti savo užduotį.
Strategijos ir darbo programos
Siekdami būti pirmaujančia organizacija viešojo sektoriaus audito tobulinimo srityje, Audito Rūmai iš anksto planuoja savo strateginę plėtrą ir audito prioritetus. Jų svarbiausi tikslai yra nustatyti daugiametėse strategijose.
Kasmet Audito Rūmai tvirtina darbo programą, kurioje nustatomi su audito užduotimis susiję prioritetai. Programa yra viešai skelbiama ir Audito Rūmų pirmininko pristatoma Europos Parlamento biudžeto kontrolės komitetui.
Metinė biudžeto įvykdymo patvirtinimo procedūra
Audito Rūmai neturi jokių teisminių įgaliojimų, todėl negali skirti sankcijų. Pasibaigus kiekvieniems finansiniams metams jie parengia metinę ataskaitą, kuri yra skelbiama Oficialiajame leidinyje. Šioje ataskaitoje apžvelgiama, kaip kompetentingos institucijos valdo ES biudžetą ir Europos plėtros fondus. Tai yra esminis veiksnys Europos Parlamentui sprendžiant dėl Komisijos biudžeto įvykdymo.
Audito Rūmai taip pat teikia Tarybai ir Parlamentui patikinimo pareiškimus dėl finansinių ataskaitų patikimumo ir patvirtina, ar biudžetas buvo naudojamas tinkamai, laikantis taisyklių ir nuostatų. Be to, kitų ES institucijų prašymu arba savo iniciatyva Audito Rūmai gali bet kada pateikti pastabas konkrečiais klausimais, visų pirma specialiųjų ataskaitų arba peržiūros ataskaitų forma, ir pareikšti nuomones, kai Audito Rūmai yra teisiškai įpareigoti tai padaryti.
Audito Rūmai posėdžiuose savo narių balsų dauguma priima sprendimą dėl metinės ataskaitos tvirtinimo. Jei nenusprendžiama kitaip, posėdžiai yra uždari. Audito Rūmai taip pat gali kiekvienu atveju nuspręsti priimti sprendimus pagal rašytinę procedūrą.
Audito Rūmai informuoja apie ES lėšų panaudojimo pažeidimus, o visus auditų metu nustatytus įtariamo sukčiavimo atvejus perduoda Europos kovos su sukčiavimu tarnybai (OLAF) arba Europos prokuratūrai.
NUO KADA TAIKOMOS ŠIOS DARBO TVARKOS TAISYKLĖS?
							
Jos taikomos nuo 2010 m. birželio 1 d.
KONTEKSTAS
							
Liuksemburge įsikūrę Audito Rūmai buvo įsteigti 1977 m., o nuo 1992 m. yra visavertė ES institucija.
Daugiau informacijos žr.:
Europos Audito Rūmų teisinis pagrindas (Europos Audito Rūmai);
Sprendimas Nr. 21-2021 dėl Audito Rūmų darbo tvarkos taisyklių įgyvendinimo taisyklių (Europos Audito Rūmai);
ES biudžetas (Europos Komisija).
PAGRINDINIAI DOKUMENTAI
						
Sutarties dėl Europos Sąjungos veikimo suvestinė redakcija. Šeštoji dalis – Institucinės ir finansinės nuostatos. I antraštinė dalis – Institucijas reglamentuojančios nuostatos. 1 skyrius – Institucijos. 7 skirsnis – Audito Rūmai. 287 straipsnis (EB sutarties ex 248 straipsnis) (OL C 202, 2016 6 7, p. 170–171)
Europos Sąjungos Audito Rūmų darbo tvarkos taisyklės (OL L 103, 2010 4 23, p. 1–6)
Žr. konsoliduotą versiją.
SUSIJĘS DOKUMENTAS
						
Audito Rūmų narių ir buvusių narių elgesio kodeksas (OL L 128, 2022 5 2, p. 102–113)
paskutinis atnaujinimas 02.05.2022